Akademia – Die toekoms begin nou - Solidariteit WêreldSolidariteit Wêreld
Tuis › Nuuskantoor › Akademia – Die toekoms begin nou
Akademia – Die toekoms begin nou
Flip Buys, voorsitter van die Solidariteit Beweging sê dat die vraag wat hy die meeste deur Solidariteit-lede gevra word, is of daar 'n toekoms vir hulle kinders in Suid-Afrika is. Dit is 'n gewigtige vraag wat nie sommer net met 'n ja of 'n nee beantwoord kan word nie. Solidariteit se strategie is daarop gemik om vir ons kinders en kleinkinders 'n toekoms te bou waar hulle vry, veilig en voorspoedig kan leef. Hy is oortuig dat ons nie afhanklik van die staat sal kan bly nie, maar dat ons sal moet aanhou om te bou aan 'n sterk helpmekaarbeweging sodat ons selfstandig vir onsself kan sorg.
Daar is tans talle faktore wat die toekoms van huidige opleidingsinstansies bedreig en dus 'n onsekere prentjie vir die jongmense van vandag skep. Die Boufonds wat deur Solidariteit geïnisieer is se hoofdoel is om na die behoefte van sy mense en hul toekoms om te sien, deur instansies te bou waarbinne goeie gehalte tersiêre opleiding asook opleiding in skaars vaardighede aan studente gebied kan word. Ons fokus op 'n veilige Afrikaanse opleidingstoekoms van hoë gehalte en het alreeds goeie resultate bereik, wat moontlik gemaak word deur die finansiële bydraes wat ons van ons ondersteuners ontvang.
Vandag is Akademia reeds in haar agste bestaansjaar en het sy reeds aan meer as 3 500 Afrikaanse studente toegang tot gehalte hoëronderwys gebied. Oor die afgelope sewe jaar het Akademia reeds elf kwalifikasies geakkrediteer, wat grade, hoër sertifikate en 'n gevorderde diploma insluit. Akademia beoog om hierdie jaar 40 nuwe kwalifikasies vir akkreditasie deur die Raad op Hoër Onderwys in te dien.
Akademia is tans ook besig met die finale beplanning aan 'n residensiële kampus. Dié beplanning is in sy finale stadium en die hele proses word deur 'n omvattende opvoedkundige wyse benader. Dié instelling gaan ongeveer sewe fakulteite oprig. Die kampus word gebou as 'n moderne, lewende monument vir onderrig in Afrikaans en gaan een van die belangrikste produksiemasjiene vir Afrikaanse opleiding in Suid-Afrika word. Mense oor 'n breë spektrum van die samelewing gaan gevra word om saam te help bou aan dié groot projek.
Akademia beoog nie om bloot die universiteitswese wat baie van ons en ons ouers geken het, weer te laat herleef nie, maar om selfs nóg meer as dit te bereik. Ons voorsien 'n universiteit wat nie net wêreldklas opleiding aan ons gemeenskap bied nie, maar wat ook die klassieke rol van die universiteitswese vervul – om jongmense tot intellektuele, emosionele en lewensbeskoulike volwassenheid te bring. Dit skep vir generasies van jongmense geleenthede om vir hulleself 'n volhoubare toekoms in Suid-Afrika te bou.
Opleiding gaan toenemend 'n lewenslange proses word. Die belangrikste is dat mense nie net kursusse hoef te doen nie, maar self 'n leeringesteldheid moet kweek en hulself voortdurend moet bly ontwikkel. Dit beteken nie 'n mens moet deurentyd grade en kwalifikasies verwerf nie, solank jy deurlopend bly leer en nie stagneer nie. Dit gaan meebring dat die swaartepunt van opleiding gaan verskuif. Akademia is besig om saam te bou aan die toekoms. Kom bou saam aan joune!